Pesta Babulang Bisaya diatur baru
PENGINGAT … Sapit Kepala Menteri Datuk Amar Douglas Uggah ngarika Kepala Menteri Datuk Patinggi Tan Sri Abang Johari Tun Openg nyadi temuai dipebasa begambar nyadika pengingat beserimabi enggau Pesta Babulang 2019. KUCHING: Pesta Babulang Bisaya enggau Lumba Engke- rebau deka diatur baru taun tu pengudah diketuka pengelama dua taun. Nitihka Presiden Gerempung Bisaya Sarawak Joseph Blandoi, pengerami nya deka ditur bepanggai ba gaya pandemik Covid-19 baka ke bisi nyadi. Ku iya, kunsil pemadu tinggi maya aum empai lama ke udah setuju pengerami enggau lumba nya antara pengerami besai dalam kalender aktiviti sida ba taun tu. “Berengkah pandemik nya nyadi ba dua taun ke udah, mayuh bengkah aktiviti sekalika dilanjarka tauka ditejuka, nyengkaum pengerami nyambut ulang taun ke-50 ba taun ke udah. “Kami engka ngubah pengawa ngatur festival taun tu ke alai mayuh bengkah pengerami deka diatur sekalika chara fizikal tauka vitual tauka chara hybrid,” ku iya baka ke bisi disebut dalam pene-rang kena Hari Enam ke udah.Ku Joseph, pengerami ke baka nya ulih diatur ngena teknologi baka ke udah bisi. “Mayuh bengkah pengerami ke selalu diatur ngelama tu ulih dibagi sereta diatur sepemanjai taun tu. “Chara milih ke baka tu enda ulih diseliahka dikena nyeliahka penyekut laban nitihka Prosedur Operasyen Standard (SOP) pengerai,” ku iya. Joseph mega madahka, pengerami besai baka lumba engkerebau, panggau malam main asal enggau ‘Panakod Babulang’ (nyambut temaui dipebasa) deka diatur berengkah ari 3 hingga 5 Jun. “Iya tebilang amat ngagai bala temuai ari Brunei, Labuan enggau Sabah nyengkaum ari Sarawak empu. “Pengerami bukai ke sama bela bisi diatur nya bejadi rumah gerempung, seminar tauka woksyop pemansang, Akit Babulang, golf pengelantang pendiau Babulang, pelanda rindu ati enggau pengerami makai malam apresiasyen ninting taun,” ku iya. 
See author's posts
